Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 4 Pv 8/12/1102	Bratislava II, 14.3.2012
EEČ : 2-9-20-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava II
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
napriek zákonnej vyživovacej povinnosti prispievať na výživu svojej maloletej dcéry XXXXX, XXXXX a maloletej dcéry XXXXX, XXXXX, vyplývajúcej mu z ustanovenia § 62 Zákona o rodine, deklarovanej i rozsudkom Okresného súdu Bratislava II sp.zn. XXXXX, právoplatným dňa XXXXX, a to sumou 185€ na dcéru XXXXX a sumou 165€ na dcéru XXXXX, mesačne, vopred vždy do 15- teho dňa v mesiaci k rukám matky oprávnených detí XXXXX, bytom XXXXX, XXXXX, pričom zročné výživné vo výške 1.350€, ktoré obvinenému vzniklo do 31.01.2011, bol povinný zaplatiť v mesačných splátkach po 100€ do mesiaca február 2011, si túto svoju zákonnú vyživovaciu povinnosť riadne neplní od mesiaca február 2011 až do mesiaca február 2012 (vrátane), čím mu za uvedené obdobie vznikol dlh na výživnom v celkovej výške 3.750€,
Právna veta:
lebo zanikla trestnosť činu
Odôvodnenie:
	Poverený príslušník OO PZ Ružinov - východ OR PZ Bratislava II vedie pod č.v.s. ORP-4217/RV-B2-2011 trestné stíhanie XXXXX (ďalej aj ako „obvinený) pre prečin zanedbania povinnej výživy podľa § 207 ods. 1 Trestného zákona na vyššie uvedenom skutkovom základe.

Dňa 14.03.2012 predložil poverený príslušník OO PZ Ružinov - východ OR PZ XXXXX II prokurátorke Okresnej prokuratúry XXXXX II príslušný spisový materiál spolu s návrhom na zastavenie trestného stíhania podľa § 215 ods. 1 písm. h) Trestného poriadku. Preskúmaním predloženého spisového materiálu som dospela k záveru, že návrh povereného príslušníka je dôvodný. 

Dokazovaním vykonaným v priebehu vyšetrovania boli zistené nasledovné skutočnosti:
	
Trestné oznámenie a výpoveď matky oprávneného dieťaťa XXXXX, rodný list a potvrdenie o návšteve školy oprávnených detí, ako aj civilný rozsudok Okresného súdu XXXXX XXXXX, preukazujú, že obvinený má zákonnú vyživovaciu povinnosť voči svojej maloletej dcére XXXXX a  maloletej dcére XXXXX. Vyššie označeným civilným rozsudkom bolo obvinenému uložené prispievať na výživu maloletej dcéry XXXXX XXXXX€ a na výživu maloletej dcéry XXXXX XXXXX€ mesačne, vždy do 15- teho dňa v mesiaci k rukám matky oprávneného dieťaťa XXXXX, bytom XXXXX, XXXXX, pričom obvinenému bolo súčasne uložené zaplatiť zročné výživné vo výške 1.350€, ktoré mu vzniklo ku dňa 31.01.2011, do mesiaca február 2011 v mesačných splátkach po 100€.

Z výpovede XXXXX vyplynulo, že obvinený si túto zákonnú vyživovaciu povinnosť riadne neplnil od mesiaca február 2011 až do mesiaca február 2012 (vrátane), čím mu za uvedené obdobie vznikol dlh na bežnom a zročnom výživnom v celkovej výške 3.750€.

Obvinený sa priznal k spáchaniu uvedeného skutku, pričom zo zadovážených správ a posudkov vyplýva, že obvinený mal v rozhodnom období majetok, ako aj príjem, ktorý si zaobstarával ako konateľ spoločnosti XXXXX. a spoločnosti XXXXX, dostatočný na úhradu výživného.

Po vznesení obvinenia, obvinený dňa 21.02.2012 v dvoch v hotovostných platbách vložil na účet exekútora XXXXX sumu vo výške 4.826,78€, ktorý ich poukázal matke oprávnených detí XXXXX, čím uhradil celý dlh na výživnom za obdobie od mesiaca február 2011 až do mesiaca február 2012 (vrátane), a to vrátane zročného výživného. Uvedenú skutočnosť potvrdila vo svojej výpovedi XXXXX, pričom do spisu bolo doložené aj potvrdenie o uskutočnení uvedenej platby. Neplnenie vyživovacej povinnosti obvineným pritom nezanechalo na jeho dcérach trvalo nepriaznivé následky. 

Zhodnotením vyššie uvedených skutočností možno konštatovať, že z vykonaných dôkazov vyplýva dostatočne odôvodnený záver, že skutok, ktorý napĺňa znaky trestného činu zanedbania povinnej výživy podľa § 207 ods. 1 Trestného zákona, sa stal a spáchal ho obvinený. Vzhľadom k tomu, že z vykonaných dôkazov tiež vyplýva, že obvinený uhradil celý dlh na výživnom voči svojim dcéram na účet exekútora, ktorý ich poslal na účet matky oprávnených detí, pričom neplnenie vyživovacej povinnosti nezanechalo na dcérach trvalo nepriaznivé následky, je nutné dospieť k záveru, že trestnosť trestného činu zanedbania povinnej výživy podľa § 207 ods. 1 Tr. zák. v zmysle ustanovenia § 86 písm. a) Trestného zákona zanikla. Zaplatením celého dlhu na výživnom bol splnený základný účel právnej úpravy trestného činu zanedbania povinnej výživy, ako i inštitútu účinnej ľútosti, ktorého primárnym cieľom bolo primäť páchateľa k dodatočnému splneniu zákonnom danej vyživovacej povinnosti.

Podľa § 86 písm. a) Trestného zákona trestnosť zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry Bratislava II do troch dní od oznámenia uznesenia. Sťažnosť má odkladný účinok. (§ 215 odsek 6 Trestného poriadku)

JUDr. Zuzana Križanová
prokurátorka